Laré Birk is die aanbieder van ons trouprogram Kom ons trou, nou! se tweede seisoen. Sy gaan vasberade vroue wat moeg gewag is vir 'n trou-aanbod, help om beheer te neem. In dié werklikheidsprogram beplan elke vrou haar blitstroue skelm en vra haar kêrel om te trou terwyl die gaste reeds regsit. Laré vertel vir ons meer…
Ons hoor jy was al sewe keer ’n strooimeisie. Vertel ons meer hieroor.
Ek was al, ja. Dit was ’n voorreg om vir besonderse vriendinne dié rol by hul spesiale dae te kon vul. Dit is werklik ’n groot dag en die bruid het al die ondersteuning op die dag nodig wat sy moontlik kan kry en bowenal dit saam met haar hartsmense te kan geniet.
Wat het jy uit dié ervarings geleer?
’n Mens se troudag is die dag wat jy op jou veiligste is. Almal vir wie jy lief is, is daar saam met jou. Dié dag gaan oor die viering van ’n spesiale bevestiging. Dit moet mens nooit vergeet nie.
Wat is die beste manier om ’n angsbevange bruid te ondersteun?
Herinner haar oor waaroor die dag eintlik gaan. Dit gaan oor haar en haar man se liefde vir mekaar. ’n Nuwe avontuur, hoofstuk in hul elkeen se lewe. Die bruid moet dit die hele tyd onthou. Dit verander elke liewe ding wat sy daardie dag doen. Dit laat haar vergeet van die angs. Dit is ’n besonderse ding om aan te dink en te weet.
En wat moet ’n mens nooit vir ’n gespanne bruid sê nie?
Jy moet nooit vir ’n bruid sê dat sy moet kalmeer nie.
Dink jy vroue moet meer gereeld sake in eie hande neem en hul kêrels die ja-woord vra?
Ek dink dit hang af van die aard van die verhouding. Elke verhouding is anders en slegs die twee wat in dit is sal dit werklik ken en verstaan. Indien sy voel dit is wat sy wil hê en wil doen, behoort sy dit te doen.
Watter aspekte van die produksie geniet jy die meeste?
Om die besonderse vroue te leer ken en by hul te leer. Ek leer elke episode ietsie van elke bruid. Ons het werklik met ongelooflike vroue te doen, elkeen met hul eie unieke storie.
Noem ’n paar van jou hoogtepunte tydens verfilming.
Sjoe, daar is baie. Elke lag en elke traan. Elke keer wat die realiteit van die mooi van die mens en die liefde na vore gekom het.
Wat was vir jou die grootste uitdaging as die aanbieder van die program?
Die emosionele aspek daarvan. Dit raak ’n baie emosionele storie en omdat ek so vining lief word vir elkeen word dit moeilik.
Elke episode is werklik anders. Nie net is dit ongelooflik mooi verfilm nie, maar dit is absoluut vermaaklik.
Wat is volgende vir Laré Birk?
Daar is ’n paar opwindende projekte wat voorlê. Die toekoms hou in wat die toekoms inhou.
Bieg: As jy sou trou, hoe sou jóú troue lyk?
Ek het al baie daaraan gedink en dit hang natuurlik ook af van die man met wie ek eendag trou, maar ’n boetiek-bring-en-braai klink vir my na ’n wen-troue.
Nuwe episodes wys elke Donderdag om 20:00 met heruitsendings op Saterdae om 21:00.
Al Kom ons trou, nou!-stories
Ontmoet die trou-ghoeroes Margaux en Sunelle